26 במאי 2014

כו' באייר, תשע"ד

|  |  |  |
| --- | --- | --- |
| לכבודח"כ עליזה לביאיו"ר הוועדה לקידום מעמד האישה ולשוויון מגדריבאמצעות דו"אל |  | לכבודח"כ דוד צוריו"ר ועדת המשנה למאבק בסחר בנשים ובזנותבאמצעות דו"אל |

חברי כנסת נכבדים,

הנדון: **תמיכה בהליכי חקיקה למיגור תופעת הזנות**

כידוע לכם, ביום שלישי הקרוב ה-27.5.2014 תעלה לדיון בועדת המשנה למאבק בסחר בנשים ובזנות הצעת החוק לאיסור צריכת זנות וטיפול בקהילה (תיקוני חקיקה), התשע"ג-2013 (פ/893/19), הידועה גם כ"חוק הפללת לקוחות", אשר תכליתה הינה הטלת אחריות פלילית על צרכני הזנות.

לקראת דיון זה אנו הח"מ מבקשים/ות לחזק את ידיכם ולהביע את תמיכתנו בהצעת החוק.

כיום אין במדינת ישראל איסור על "מכירתם" ו"רכישתם" של שירותי מין. עם זאת, יש איסור על הפעלת בתי בושת ומכוני ליווי המספקים שירותי מין בתשלום, על סרסרות, על שידול ועל פרסום שירותי זנות. כמו כן, חל איסור פלילי על "צריכת" זנות קטינים. אף על פי כן, החוק במתכונתו הנוכחית לא מונע את קיומה של תעשיית הזנות, הכוללת סרסרות, שידול, ניצול, התעללות וסחר בנשים.

לפיכך, אנו מבקשות להביע תמיכה בקידום בישראל של המודל הנורדי למיגור תופעת הזנות שבבסיסו ההנחה כי יש לפעול להקטנת הביקוש לשירותי הזנות באמצעות הטלת סנקציה פלילית על צרכני הזנות ובמקביל יש לפעול לשיקום ותמיכה בנשים שנקלעו למעגל הזנות.

המודל הנורדי הוכח כאפקטיבי בהרתעה של לקוחות פונטציאליים ובארצות שבהן אומץ ניכרה ירידה משמעותית בכל סוגי הזנות והסחר בנשים. ההשפעה מתבטאת גם במניעה של הכניסה למעגל הזנות, הן כניסה של נשים למעגל הזנות והן כניסה של גברים ונערים צעירים כצרכנים למעגל, ובכינונה של תפיסה חברתית לפיה צריכת הזנות אינה לגיטימית ואינה מוסרית. לאחרונה, ונוכח הצלחתו המוכחת, הולך ומתפשט המודל למדינות רבות באירופה ולאחרונה פרסם הפרלמנט האירופי המלצה הקוראת לכל מדינות האיחוד לאמץ מודל זה.

כמו כן, אנו מברכות על היוזמה הברוכה לקדם הצעת חוק נוספת שתכלול סל שיקום לנשים במעגל הזנות, מתוך הבנה כי בנוסף להפללת לקוחות יש לתת מענה הוליסטי לנשים קורבנות הזנות שתבקשנה להשתקם.

בברכה,